《瑞鹤仙 寿陆东湖尊堂太君》
明代·孙承恩

薰风飘绮户，正景属熙明，节当重午。高堂拱贤母，看华发童颜，又逢初度。

遥空昨夜，灿南极、辉联宝婺。寿筵开、杂遝笙歌，古鼎沉檀烟吐。

争睹。有子英贤，纡朱腰玉，作皇家心膂。云霄接武。

满庭前，兰桂森如许。綵绒新绾长生缕。曲按南飞旧谱。

待海筹、一百添齐，从头再数。

作者简介：（1485—1565）松江华亭人，字贞父(甫)，号毅斋。孙衍子。正德六年进士。授编修，历官礼部尚书，兼掌詹事府。嘉靖三十二年斋宫设醮，以不肯遵旨穿道士服，罢职归。文章深厚尔雅。工书善画，尤擅人物。有《历代圣贤像赞》、《让溪堂草稿》、《鉴古韵语》。